|  |  |
| --- | --- |
|  | **Niðurstöðuskjal – samráð vegna áforma um lagasetningu** |
| **Málsheiti** | Meðferð ríkisaðstoðarmála |
| **Málsnr.** | FJR19011100 |
| **Ráðuneyti**  | Fjármála- og efnahagsráðuneytið |
| **Dags.** | 6. febrúar 2019 |

|  |
| --- |
| **Niðurstaða.**  |
| Tvær umsagnir bárust. Af hálfu Sambands íslenskra sveitarfélaga er í fyrsta lagi bent á að í Noregi er gert ráð fyrir að innleiðing málsmeðferðarreglugerðarinnar muni hafa áhrif á sveitarfélög, þótt ætla megi að sjaldan reyni á þær nýju reglur sem hún felur í sér. Ráðuneytið getur staðfest það, enda gilda reglur um ríkisaðstoð um öll fyrirtæki í skilningi EES-réttar, þ.e. hvers kyns efnahagslega starfsemi, óháð formi. Þar á meðal geta verið rekstrareiningar sem reknar eru af hálfu sveitarfélaga eða undir hatti sveitarfélags. Áhrif reglna sem leiða af málsmeðferðarreglugerðinni eru líkt og áður hefur komið fram mestmegnis bundin við stærri fyrirtæki og ráðstafanir opinberra aðila sem hafa umtalsverð áhrif á samkeppni á innri markaðnum. Þá reynir ekki á heimildir til þess óska eftir upplýsingum beint frá fyrirtæki nema upplýsingaöflun hafi reynst óskilvirk undir rekstri máls. Hefðbundin upplýsingaöflun felur í sér að stjórnvöld eru beðin um upplýsingar sem þau síðan afla m.a. frá fyrirtækjum, þ. á m. frá fyrirtækjum í eigu sveitarfélaga. Ástæða er til að efast um að umsvifamikil fyrirtæki í opinberri eigu muni í einhverjum mæli komast í þá aðstöðu að veita ekki upplýsingar sem ESA telur þörf á við rannsókn ríkisaðstoðarmáls á meðan á hefðbundinni málsmeðferð stendur. Reynslan hingað til bendir ekki til þess. Í áhrifamati með áformunum var getið óbeinna áhrifa frumvarpsins á sveitarfélög en í því mati var eingöngu horft til fjárhagsáhrifa.Í öðru lagi er í umsögninni áréttað að fyrir sveitarfélög getur skipt máli hvernig meginreglur um ríkisaðstoð verða settar fram í lagatexta. Ráðuneytið telur það ótvírætt, en undirstrikar að þær megin­reglur sem til stendur að setja fram í frumvarpinu varða fyrst og fremst málsmeðferð. Sambandið óskar þess að fulltrúum sveitarfélaga verði kynnt frumvarpsdrög áður en þau verða kynnt í samráðsgátt. Með vísan til þess að ríkisaðstoðarreglur gilda með sama hætti um alla efnahagslega starfsemi telur ráðu­neytið rök ekki standa til þess að tilteknum hagsmunaaðilum sé veitt svigrúm umfram aðra til þess að kynna sér og gera athugasemdir við frumvarpstextann. Leitast verður við því að umsagnar­festur verði nægilega rúmur.Af hálfu Samtaka atvinnulífsins er áhersla lögð á að við frumvarpsgerð verði, við innleiðingu á heimildum um sektir vegna ófullnægjandi upplýsingagjafar, gætt að því meðalhófi sem málsmeðferðar­reglugerðin leggur sjálf upp með. Ráðuneytið tekur undir það sjónarmið og telur ástæðu til að tíunda framangreindan varnagla í frumvarpstextanum, að því er varðar upplýsingar sem fyrirtæki eru krafin um beint, enda þótt slíkar beiðnir muni heyra til undantekninga. Þá verður ESA að hlíta þeim skilyrðum sem fram koma í málsmeðferðarreglugerðinni og verða endurspeglaðar í bókun 3 við SED og því er vart mögulegt að veita ESA heimildir í landsrétti umfram þær sem reglur EES um störf og valdsvið stofnunarinnar gefa svigrúm til.Í leiðinni má minna á að eftirlit með ríkisaðstoð verður að öðru leyti með óbreyttu sniði. Í eftirliti ESA er lögð áhersla á stærri fyrirtæki og áhrif ráðstafana á innri markaðinn, en málsmeðferð hefur verið einfölduð að því er varðar ráðstafanir sem eru einfaldari og smærri í sniðum. Þar munar mestu um svokallaða GBER-væðingu undanfarinna ára, sem hefur falið í sér einföldun fyrir stjórnvöld og fyrirtæki þegar ríkisaðstoð er hrint í framkvæmd. Þá verður besta forvörn fyrirtækja gegn ríkisaðstoðareftirliti af hálfu ESA eftir sem áður að ganga úr skugga um að viðskipti þeirra við opinberra aðila feli ekki í sér ríkisaðstoð, ellegar að gengið hafi verið fyrir fram úr skugga um samrýmanleika ríkisaðstoðar við framkvæmd EES-samningsins. |